ตลาดหุ้นเอเชียปรับตัวลงบ่ายนี้ เหตุวิตกหนี้กรีซ-เศรษฐกิจจีนชะลอตัว
ตลาดหุ้นเอเชียปรับตัวลงในการซื้อขายช่วงบ่ายวันนี้ เนื่องจากปัจจัยลบจากตลาดหุ้นสหรัฐ และสถานการณ์หนี้กรีซ รวมทั้งความกังวลเกี่ยวกับเศรษฐกิจจีนที่ชะลอตัวลง
6 พ.ค. 2558

สำนักข่าวอินโฟเควสท์ รายงานตลาดหุ้นเอเชียปรับตัวลงในการซื้อขายช่วงบ่ายวันนี้ เนื่องจากปัจจัยลบจากตลาดหุ้นสหรัฐ และสถานการณ์หนี้กรีซ รวมทั้งความกังวลเกี่ยวกับเศรษฐกิจจีนที่ชะลอตัวลง
ดัชนี FBMKLCI ตลาดหุ้นมาเลเซียปิดภาคเช้าที่ 1,817.84 จุด ลดลง 9.58 จุด, -0.52% ดัชนี HSI ตลาดหุ้นฮ่องกงปิดภาคเช้าที่ 28,006.91 จุด เพิ่มขึ้น 251.37 จุด, +0.91%
หุ้นวูลเวิร์ท ร่วงลง 3.8% ภายหลังจากที่บริษัทได้ประกาศปรับลดจำนวนพนักงาน ส่วนหุ้นคอมมอนเวลธ์ แบงก์ ออฟ ออสเตรเลีย ร่วง 4.3%
สำหรับข้อมูลเศรษฐกิจที่ได้มีการเปิดเผยในวันนี้ ได้แก่ เอชเอสบีซี โฮลดิงส์เปิดเผยว่า ดัชนีผู้จัดการฝ่ายจัดซื้อ (PMI) ภาคบริการของจีนในเดือนเม.ย.ขยับขึ้นแตะ 52.9 จาก 52.3 ในเดือนมี.ค.
โดยดัชนีที่สูงกว่า 50 แสดงให้เห็นว่ากิจกรรมภาคบริการยังคงมีการขยายตัว และหากดัชนีต่ำกว่า 50 จะบ่งชี้ถึงภาวะหดตัว
ผู้ประกอบการในภาคบริการระบุว่า กิจกรรมทางธุรกิจเดือนเม.ย.ขยายตัวแข็งแกร่งที่สุดในรอบ 4 เดือนอย่างไรก็ตาม การปรับตัวช่วงขาลงในภาคการผลิตได้ส่งผลให้กิจกรรมในภาคธุรกิจโดยรวมมีการขยายตัวที่อ่อนแรงลงในเดือนเม.ย.
ผลสำรวจจาก China Index Academy ระบุว่า เปิดเผยว่า ราคาบ้านใหม่โดยเฉลี่ยใน 100 เมืองใหญ่ของจีน อยู่ที่ 10,522 หยวนต่อตารางเมตรในเดือนเม.ย. ซึ่งลดลง 0.01% เมื่อเทียบรายเดือน และปรับตัวลง 4.46% เมื่อเทียบรายปี